**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | Министерство за информатичко општество и администрација |
| Назив на предлогот на закон: | Предлог закон за измени и дополнувања на Законот за електронските комуникации |
| Одговорно лице и контакт информации: | Ана Малцева  [ana.malceva@mioa.gov.mk](mailto:ana.malceva@mioa.gov.mk) |
| Вид на Извештај | Нацрт  Предлог |
| Обврската за подготовка на предлогот на закон произлегува од: | Годишната програма за работа на Владата на Република  Македонија  НПАА  Заклучок на Владата на Република Македонија  Друго\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Поврзаност со Директивите на ЕУ | НЕ |
| Дали нацрт извештајот содржи информации согласно прописите кои се однесуваат на класифицираните информации | Да  Не |
| Датум на објавување на нацрт Извештајот на ЕНЕР: | 25.11.2017 година |
| Датум на доставување на нацрт Извештајот до Министерството за информатичко општество и администрација: |  |
| Датум на добивање на мислењето од Министерството за информатичко општество и администрација: |  |
| Рок за доставување на предлогот на закон до Генералниот секретаријат | декември 2017 година |

**1. Опис на состојбите во областа и дефинирање на проблемот**

***1.1 Опис на состојбите***

Правецот на реформите усвоени од страна на Владата на Република Македонија, кои се инкорпорирани во „Планот 3-6-9“, ја наметнуваат потребата од ефикасно и навремено исполнување на утврдените приоритети.

Имено, во „Планот 3-6-9“, како еден од приоритетите кој треба да се реализира во наредните 3 месеци е предвидено: „Подготвување на План за реализација на препораките на групата високи експерти за системски прашања од владеење на правото во врска со следењето на комуникациите (2015), со листа на правни акти, административни и технички мерки и финансиски импликации.

Во насока на навремена и ефикасна операционализација на утврдените обврски, Министерството за внатрешни работи ја согледа потребата од формирање на меѓуресорска работна група која ќе има за задача да го изготви и воедно да ја координира имплементацијата на активностите во Планот за реализација на препораките на групата високи експерти за системски прашања од владеење на правото во врска со следењето на комуникациите (2015).

За таа цел, Владата на Република Македонија донесе Одлука за формирање работна група за изготвување и следење на имплементацијата на планот за реализација на препораките на група високи експерти за системски прашања од владеење на правото во врска со следењето на комуникациите (2015) објавена во („Службен весник на Република Македонија“ бр. 156/17 и 168/17).

Во работната група со свое учество партиципираа претставници од Министерство за правда, Министерство за одбрана, Министерство за информатичко општество и администрација, Јавно обвинителство за гонење на кривични дела поврзани и кои произлегуваат од содржината на незаконското следење на комуникациите, Јавно обвинителство на Република Македонија, Основно Јавно обвинителство за гонење на организиран криминал и корупција, Министерство за финансии- Царинска управа, Министерство за финансии – Управа за финансиска полиција, Народен правобранител на Република Македонија, Комисија за надзор над спроведувањето на посебната истражна мерка следење на комуникациите од страна на Министерството за внатрешни работи, Управата за финансиска полиција, Царинската управа и Министерството за одбрана, Комисија за надзор над работата на Управата за безбедност и контраразузнавање и на Агенцијата за разузнавање, Основен суд Скопје 1, Врховен суд на Република Македонија, Дирекцијата за безбедност на класифицирани информации, Дирекцијата за заштита на личните податоци, Министерството за внатрешни работи како и независни експерти од научната и стручната јавност од областа на кривичната постапка кои беа задолжени со Одлуката.

Согласно Одлуката, меѓуресорската работна група има задача да изготви План за реализација на препораките на групата високи експерти за системски прашања од владеење на правото во врска со следењето на комуникациите (2015), да ги координира активностите утврдени во Планот како и да ги дефинира правните акти (закони, подзаконски акти, стандардни оперативни процедури) кои ќе треба да се донесат или изменат, со цел да се имплементира националниот модел и да ги дефинира техничките и административни мерки за имплементирање на националниот модел, како и финансиските импликации за нивно реализирање.

По серија конструктивни состаноци на кои беа разгледувани отворените прашања и дилеми во однос на начинот на реализација на препораките на групата високи експерти, работната група изготви План за реализација на препораките на групата високи експерти за системските прашања од владеењето на правото во врска со следењето на комуникациите (2015).

Во Планот пред сé се прави осврт на Препораките на групата високи експерти за системските прашања од владеењето на правото во врска со следењето на комуникациите (2015) и тоа: во однос на причините за сегашната ситуација, во однос на содржината на прислушкувањата и во врска со собранискиот надзор, како и на Вториот извештај на групата високи експерти за систематски прашања за владеење на правото објавен во септември 2017 година.

Во посебен дел утврден е националниот модел за надминување на констатираните недостатоци во областа на следење на комуникациите, преку формирање на Оперативно техничка агенција, како самостоен државен орган со својство на правно лице со надлежност утврдена во посебен закон – Закон за Оперативно техничка агенција. Оперативно техничката агенција претставува технички сервис на сите со закон овластени органи за следење на комуникациите (Јавното обвинителство, Министерството за внатрешни работи – Биро за јавна безбедност и Управа за безбедност и контраразузнавање, Министерството за одбрана, Министерството за финансии – Царинска управа и Управа за финансиска полиција). Агенцијата се формира со цел да активира и да создаде услови за следење на комуникации како за кривичните истраги, така и за безбедносни потреби. Истовремено, во надлежност на Агенцијата е да остварува оперативно техничка координација помеѓу давателите на телекомуникациските услуги и органите кои се овластени за следење на комуникациите. Давателите на телекомуникациските услуги се должни на Агенцијата да и обезбедат автономен и исклучителен пристап до податоците за следените комуникации.

Со цел воспоставување на националниот модел за надминување на констатираните недостатоци во областа на следење на комуникациите, во Планот детално е разработена правната рамка. Имено, Работната група утврди потреба од донесување нов Закон за следење на комуникациите и Закон за Оперативно техничка агенција, како и изменување на Законот за кривичната постапка, Законот за електронските комуникации и Законот за класифицирани информации.

Заради обезбедување функционалност на националниот модел, покрај законските решенија, предвидени се и определени технички и административни мерки потребни за негово имплементирање, како и финансиските импликации за нивно реализирање.

Донесувањето на потребните законските решенија, подзаконски прописи и стандардни оперативни процедури, како и реализацијата на техничките и административни мерки за имплементирање на националниот модел, во Планот се претставени со утврдена временска динамика.

**2. Цели на предлог регулативата**

Со предложениот закон се врши реализација на препораките на групата високи експерти за системски прашања од владеење на правото во врска со следењето на комуникациите, а со тоа и унапредување на законските решенија со цел цел нивна соодветна практична имплементација.

**3. Можни решенија (опции)**

Министерството за информатичко општество и администрација пристапи кон изготвување на Предлогот закон за изменување и дополнување на Законот за електронските комуникации заради унапредување на состојбите во областа на следењето на комуникациите, пропишано со членот 175 од тектот на законот.

**Проценка на влијанијата на регулативата**

***Можни позитивни и негативни влијанија од секоја од опциите:***

***4.1 Економски влијанија***

Понудената опција нема да предизвика трошоци за економијата во областа на вработувањето и конкурентноста и нема да има влијание врз малите и средни претпријатија и други економски субјекти.

***4.2 Фискални влијанија***

За усвојување на предложениот закон не се потребни дополнителни фискални средства.

***4.3 Социјални влијанија***

Предложените решенија нема да влијааат врз намалување на сиромаштијата, заштитата и унапредувањето на здравјето, заштитата и унапредувањето на човековите права и родовата еднаквост, заштита на ранливите групи и обесправените.

***4.4 Влијанија врз животната средина***

Со предложените решенија нема да се влијае врз воздухот, почвата, нема да има ефект на стаклена градина, бучава, био-диверзитет, а со тоа што нема влијание врз наведените делови на природата, нема да има ниту директно или индиректно влијание врз здравјето на луѓето.

***4.5 Административни влијанија и трошоци –***

**а) трошоци за спроведување**

За имплементација на наведениот закон, не се потребни нови човечки ресурси и нивна обука, ниту пак дополнителни инвестиции во канцелариски простор, опрема и слично.

***б) трошоци за почитување на регулативата***

Со предложените законски решенија не се предлага воведување на нови административни оптоварувања, формалности и трошоци, односно не се предвидени нови трошоци за издавање на лиценци, дозволи и друго за правните и физичките лица, со што не се влијае врз конкурентноста.

**5. Консултации**

***5.1 Засегнати страни и начин на вклучување***

При изготвувањето на Предлог на законот за измени и дополнувања на законот за електронските комуникации беа вклучени засегнати субјекти.

***Преглед на добиените и вградените мислења***

***5.3 Мислењата кои не биле земени предвид и зошто***

**6. Заклучоци и препорачано решение**

***6.1 Споредбен преглед на позитивните и негативните влијанија на***

***можните решенија (опции)***

Oсновната заложба при изготвување на Предлогот на Закон за следење на комуникациите е унапредување на состојбата на конкретни законски решенија во областа на следењето на комуникациите со цел нивна доследна примена.

* 1. ***Ризици во спроведувањето и примената на секое од можните***

***решенија (опции****)*

При спроведувањето и примената на предложените законски решенија не постојат ризици.

***6.3 Препорачано решение со образложение***

Заради обезбедување доследна примена на предложените законски решенија, а поради потребата од обезбедување на соодветни гаранции произлезени од начелото за владеење на правото во врска со следењето на комуникациите, од исклучително значење е утврдувањето на надзор и контрола над спроведување на мерките за следење на комуникаците. Во овој дел со Законот за следење на комуникациите се разработени составот и надлежностите на надзорните тела предвидени во предложениот закон и тоа: Собранието на Република Македонија, Советот за граѓанска контрола, Дирекцијата за безбедност на класифицирани информации, Дирекцијата за заштита на лични податоци и Народниот правобранител на Република Македонија, во областа на следењето на комуникациите. Оттука, а поради потребата од хоризонтална хармонизација на законските решенија што содржат одредби или се поврзани со следењето на комуникациите се утврди и потребата од бришење на членот 175 и поврзаните одредби што се повикуваат на истиот од Законот за електронските комуникации во моментот кога новиот Закон за следење на комуникациите ќе започне да се применува, односно најдоцна до 1 ноември 2018 година.

Со цел овозможување на потребните предуслови за непречено спроведување на мерките за следење на комуникациите во преодните и завршни одредби се предвидува дека предложената измена и дополнување на овој закон ќе влезе во сила осмиот ден од денот на објавувањето во „Службен весник на Република Македонија”, а ќе отпочне да се применува најдоцна до 1 ноември 2018 година.

**7. Спроведување на препорачаното решение**

***7.1 Потреба од менување на закони и подзаконска регулатива во***

***областа или други сродни области***

Со донесување на предметниот закон, а со цел обезбедување унифицираност и конзистентност во правниот систем на Република Македонија, се наметна потреба од донесување нов Закон за Оперативно – техничка агенција, нов Закон за следење на комуникациите, Закон за изменување и дополнување на Законот за кривичната постапка и Закон за изменување и дополнување на Законот за класифицирани информации, истовремено со предложената измена и дополнување на Законот за електронските комуникации.

***7.2 Потребни подзаконски акти и рок за нивно донесување***

Донесувањето на предложениот закон не имплицира донесување на подзаконски прописи.

***7.3 Органи на државната управа, државни органи и други органи надлежни за спроведување***

Надлежни органи за спроведување на предложените мерки во законите од сродните области поврзани со предложениот закон се: Јавното обвинителство, Министерството за внатрешни работи – Биро за јавна безбедност и Управа за безбедност и контраразузнавање, Министерството за одбрана, Министерството за финансии – Царинска управа и Управа за финансиска полиција.

***7.4 Активности за обезбедување на ефикасно спроведување на предлогот на закон***

Министерството за внатрешни работи ќе преземе активности за целосна имплементација на предметните решенија.

**8. Следење и евалуација**

* 1. ***Начин на следење на спроведувањето***

Резултатите од предложените законски решенија ќе се следат преку континуирано следење на примената на предложениот закон.

***Евалуација на ефектите од предлогот на закон и рокови***

Резултатите од предложените законски решенија ќе се следат преку континуирано следење на примената на предложениот закон.

**Изјава од државниот секретар**

**Нацрт Извештајот за проценка на влијанието на регулативата е изготвен во согласност со Методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот.**

**Датум: \_\_\_\_\_\_\_\_\_\_\_\_\_\_ .................................................. потпис на државен секретар**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум:\_\_\_\_\_\_\_\_\_\_\_\_ ..........................................**

**потпис на министерот**